Indlala Yenza Abantu Makhaza Benganathi Amaphilisi Atshiyeneyo
Abongi labongikazi kabenelisi ukunika abanye abantu imithi ikakhulu emaphandleni ngenxa yokuswelakala kokudla.
HARARE — Abezempilakahle kanye lozulu jikelele bathi indlala isibhahile emaphandleni lasemadolobheni okwenza kube nzima ukunika abantu imithi yokuvikela imikhuhlane efana lowama worms lowe elephantiasis wokuvuvuka kwenyawo, okumele inathwe umuntu edlile ukuze ingamhluphi emzimbeni. Kubikwa kulezinye indawo emaphandleni lapho abongi abehluleke ukunika abantu imithi le ngenxa yokuswelakala kokudla. Bathi abanye abawanatha bengadlanga bayaqaleka kuthi abanye njalo bayakhupha abakufake emlonyeni. Uhlelo lolu lokuphiwa kwemithi yokubulala ama worms esiswini kanye lokuvikela i-elephantiasis, luphathwe okweviki elizweni lonke jikelele kusukela mhlaka 26 Mpandula lwaphela ngoLwesiHlanu olweviki ephelileyo. Umongikazi Tsitsi Katunga, obephatheke kuloluhlelo koBulawayo, uthi indlala ibhahile, isingene lasemadolobheni lapho okwakusaziwa njengezindawo abantu abangasweli ukudla khona. Uthi ngenxa yokusilele kokudla, kucine kungenela amakhomithi abazali ezikolo ukuze kudingwe imadlana yokuthenga izinkwa kanye lokunathwayo ukuze labo abantwana abalenswelo ngakibo bangasaleli phandle kohlelo ngenxa yendlala. UNkosikazi Katunga ugcizelele esithi kuqakathekile ukuthi abantu bathole limithi ngoba iza ngesikhathi ugatsha lwezempilakahle solunanzelele ukumemetheka kwayo. Lanxa uhlelo lolu belukhangelelwe ukuphathwa ebantwaneni lebadaleni, uMnumzana Sipho Nkala, oyisakhamuzi, uthi inengi aliyizwanga imbiko yokuthi abadala labo bayadingeka ukuyinatha bacabanga ukuthi yiyoneyo yansuku zonke enikwa abantwana ezikolo. Uhlupho uthi nguhulumende ongazisi uzulu ngenhlelo eziphathelane laye, bazwe kuphela ngabasikibebunda okungayisikho. Ukuqakatheka kokukhulumisana lozulu, kugcizelelwe nguNkosazana Irene Mthethwa osebenza kunhlanganiso yokuhanjiswa kolwazi kwezempilakahle, othi bekungaba ngcono aluba uzulu ubetsheliwe ngaloluhlelo kuseselesikhathi lokuthi kuzadingakala ukudla abantu balungiselela. UMaMthethwa uthi icebo elihle yikuthi uzulu lalabo abakwezempilakahle ezigabeni bathole isikhathi sokuxoxisana njalonje ngenhlelo ezizayo, abantu batsho labo okubahluphayo kuseselesikhathi. Lanxa kuke kwaphathwa inhlelo zokupha abantu imithi yokubulala ama- intestinal worms ikakhulu ebantwaneni kuminyaka edluleyo, bekungokwakuqala ukuthi abantu bathole umuthi wokulwisa i-elephantiasis. Lumkhuhlane, obangela ukuvuvuka kwezitho ezifana lembala, ingalo kanye langasese kwabesilisa, uthwalwa yimiyane eyabe ithe yaluma olawo yasisiyaluma omunye njalo obengelawo.